A BIZOTTSÁG (EU) 2018/2079 VÉGREHAJTÁSI HATÁROZATA

(2018. december 19.)

a 443/2009/EK európai parlamenti és tanácsi rendelet alapján az alapjárati vitorlázási funkciónak a személygépkocsik szén-dioxid-kibocsátásának csökkentésére szolgáló innovatív technológiaként való jóváhagyásáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a könnyű haszongépjárművek szén-dioxid-kibocsátásának csökkentésére irányuló közösségi integrált megközelítés keretében az új személygépkocsikra vonatkozó kibocsátási követelmények meghatározásáról szóló, 2009. április 23-i 443/2009/EK európai parlamenti és tanácsi rendeletre (1) és különösen annak 12. cikke (4) bekezdésére,

mivel:

(1) Az Audi AG, a BMW AG, az FCA Italy S.p.A., a Ford Motor Company, a Hyundai Motor Europe Technical Center GmbH, a JLR Jaguar Land Rover LTD, az Opel Automobile GmbH, a PSA Peugeot Citroën, a Groupe Renault, a Robert Bosch GmbH, a Toyota Motor Europe NV/SA, a Volvo Cars Corporation és a Volkswagen AG mint gyártók (a továbbiakban: kérelmezők) 2018. március 21-én közös kérelmet nyújtottak be az alapjárati vitorlázási funkció ökoinnovációként történő jóváhagyására vonatkozóan.

(2) A Bizottság a 443/2009/EK rendelet 12. cikke és a 725/2011/EU bizottsági végrehajtási rendelet (2) alapján értékelte a kérelmet.

(3) A kérelem az M1 kategóriájú, hagyományos erőátviteli rendszerrel (nem hibrid belső égésű motorral) rendelkező járművekben használandó alapjárati vitorlázási funkcióra vonatkozik. Az innovatív technológia alapelve a belső égésű motor és a hajtáslánc szétválasztása, valamint a motorfék okozta lassulás megelőzése. A funkciónak automatikusan kell aktiválódnia az elsődleges menetüzemmódban, amely automatikusan kerül kiválasztásra a jármű beindításakor. Így a vitorlázást a jármű gördülési távolságának növelésére lehet használni olyan helyzetekben, amikor nincs szükség meghajtásra, illetve a sebesség lassú csökkentésére van szükség. Vitorlázás közben a jármű mozgási és helyzeti energiáját közvetlenül a menetellenállás leküzdésére, azaz az üzemanyag-fogyasztás csökkentésére használja. Kisebb mértékű lassulás elérése érdekében a motort a tengelykapcsoló kioldásával el kell választani a hajtáslánctól. Ezt vagy az automata sebességváltó vezérlőegysége végzi automatikusan, vagy – kézi sebességváltó esetében – egy automata tengelykapcsoló segítségével kell végrehajtani. A vitorlázási fázisokban a motor alapjárati fordulatszámmal működik.

(4) A Bizottság az (EU) 2015/1132 végrehajtási határozattal (3) jóváhagyta a Porsche AG által a kizárólag az M1 kategóriájú, S szegmensbe tartozó Porsche márkájú járművekbe (sportkupékba) szánt szabadonfutó funkcióra vonatkozóan benyújtott kérelmet, az (EU) 2017/1402 végrehajtási határozattal (4) pedig a BMW AG által a kizárólag a hagyományos erőátviteli rendszerrel és automata sebességváltóval rendelkező BMW M1 márkájú járművekbe szánt „alapjárati vitorlázás” funkcióra vonatkozóan benyújtott kérelmet. A jelen kérelem tárgyát képező alapjárati vitorlázási funkció bármilyen, hagyományos erőátviteli rendszerrel és automata vagy kézi kapcsolású sebességváltóval rendelkező, M1 kategóriájú gépjárműben használható.

(5) A kérelmezők olyan módszertant dolgoztak ki az alapjárati vitorlázási funkció alkalmazásával elért szén-dioxid-kibocsátás-csökkentés vizsgálatára, amely magában foglal egy, a jármű vitorlázását lehetővé tevő módosított NEDC vizsgálati ciklust. A szén-dioxid-kibocsátás-csökkentés meghatározásához az alapjárati vitorlázási funkcióval felszerelt járművet össze kell hasonlítani egy olyan, viszonyítási alapul vett járművel, amelybe ezt a funkciót nem építették be, az az elsődleges menetüzemmódban nem érhető el, vagy azt a vizsgálathoz kikapcsolták. A megbízható összehasonlítás érdekében a viszonyítási alapul vett jármű vizsgálatát a szokásos NEDC ciklusban, melegindítási körülmények között kell elvégezni, az ökoinnovációval felszerelt gépjárműre vonatkozó módosított feltételeket pedig egy, a szén-dioxid-kibocsátás-csökkentés kiszámításához alkalmazandó átváltási tényező segítségével kell figyelembe venni. A Bizottság helyénvalónak tekinti, hogy az átváltási tényező az (EU) 2015/1132 és az (EU) 2017/1402 végrehajtási határozatban meghatározott átváltási tényezővel összhangban a 0,960 értéken maradjon.

(6) A szén-dioxid-kibocsátás-csökkentés meghatározásában döntő szerep jut a jármű által megtett azon távolságnak, amely alatt a vitorlázási funkció be van kapcsolva, figyelembe véve annak lehetőségét, hogy a vitorlázási funkciót a nem elsődleges menetüzemmódokban ki lehet kapcsolni. A piaci forgalomban lévő gépjárművek sokféleségének figyelembevétele érdekében célszerű olyan kihasználtsági tényezőt megállapítani, amely megfelelően tükrözi a szóban fogó technológia valós körülmények között, a járművek széles körében megfigyelhető aktiválási gyakoriságát. A kérelmezők által benyújtott adatokból egyértelműen látszik, hogy az alapjárati vitorlázási technológia aktiválása függ bizonyos sebességkorlátozásoktól, amelyek a különböző járművek esetében eltérőek lehetnek. A rendelkezésre bocsátott adatbázis alapján helyénvaló úgy tekinteni, hogy a vitorlázási funkció 15 km/h feletti sebességnél aktív.

(7) A kérelemben szereplő információk igazolják, hogy a 443/2009/EK rendelet 12. cikkében foglalt kritériumok, valamint a 725/2011/EU végrehajtási rendelet 2. és 4. cikkében meghatározott feltételek több, hagyományos erőátviteli rendszerrel és automata vagy kézi kapcsolású sebességváltóval rendelkező, M1 kategóriájú gépjármű esetében is teljesülnek. Ezenkívül a kérelmet független és tanúsított szervezetek által a 725/2011/EU végrehajtási rendelet 7. cikkének megfelelően elkészített ellenőrzési jelentések is alátámasztják.

(8) A jelen közös kérelemben szereplő információk alapján – valamint figyelembe véve a Porsche AG által kifejlesztett szabadonfutó funkció jóváhagyására irányuló kérelemnek az (EU) 2015/1132 végrehajtási határozat összefüggésében végzett értékelése, a BMW AG által kifejlesztett „alapjárati vitorlázás” funkció jóváhagyására irányuló kérelemnek az (EU) 2017/1402 végrehajtási határozat összefüggésében végzett értékelése, továbbá a vitorlázási technológiával összefüggő viszonylagos vitorlázási távolságot, kihasználtsági tényezőket és szén-dioxid-kibocsátás-csökkentést értékelő belső tanulmány (5) kapcsán szerzett tapasztalatokat – kielégítő módon igazolást nyert, hogy az alapjárati vitorlázási funkció megfelel a 443/2009/EK rendelet 12. cikkében foglalt kritériumoknak, továbbá hogy a funkció alkalmazásával a 725/2011/EU végrehajtási rendelet 9. cikkének megfelelően legalább 1 g CO2/km szén-dioxid-kibocsátás-csökkentés érhető el a hagyományos erőátviteli rendszerrel rendelkező, M1 kategóriájú gépjárművek esetében. Ezért a típusjóváhagyó hatóságnak ellenőriznie kell, hogy az alapjárati vitorlázási funkcióval rendelkező, M1 kategóriájú gépjárművek elérik-e a 725/2011/EU végrehajtási rendelet 9. cikkében meghatározott, a szén-dioxid-kibocsátás-csökkentés minősítéséhez szükséges 1 g CO2/km küszöbértéket.

(9) Mindezek alapján a Bizottságnak nincs ellenvetése a szóban forgó innovatív technológia jóváhagyásával szemben.

(10) Az alapjárati vitorlázási funkció alkalmazásával elért szén-dioxid-kibocsátás-csökkentés minősítéséhez bármely gyártónak mellékelnie kell a típusjóváhagyó hatósághoz benyújtott minősítési kérelemhez egy független, tanúsított szervezet által készített ellenőrzési jelentést is, amely igazolja, hogy az említett funkcióval rendelkező jármű megfelel az e határozatban előírt feltételeknek.

(11) Amennyiben a típusjóváhagyó hatóság úgy találja, hogy az alapjárati vitorlázási funkció nem felel meg a minősítési feltételeknek, a csökkentett kibocsátásra vonatkozó minősítési kérelmet el kell utasítania.

(12) Ezt a határozatot a 692/2008/EK bizottsági rendelet (6) XII. mellékletében meghatározott vizsgálati eljárás tekintetében kell alkalmazni. 2021. január 1-jei hatállyal az innovatív technológiákat az (EU) 2017/1151 bizottsági végrehajtási rendeletben (7) meghatározott vizsgálati eljárás szerint kell értékelni. A gyártó 2020-as naptári évig bezárólag megállapított átlagos fajlagos kibocsátásainak kiszámítására ezt a határozatot kell alkalmazni.

(13) A 2007/46/EK európai parlamenti és tanácsi irányelv (8) I., VIII. és IX. melléklete szerinti típusjóváhagyási dokumentációkban feltüntetendő általános ökoinnovációs kód meghatározása céljából meg kell állapítani az innovatív technológiára alkalmazandó egyedi kódot,

ELFOGADTA EZT A HATÁROZATOT:

1. cikk Jóváhagyás A Bizottság a 443/2009/EK rendelet 12. cikke értelmében vett innovatív technológiaként jóváhagyja az alapjárati vitorlázási funkciót, amennyiben a következő feltételek teljesülnek: a) az innovatív technológiát hagyományos erőátviteli rendszerrel rendelkező, M1 kategóriájú, automata sebességváltóval vagy automata tengelykapcsolóval ellátott kézi sebességváltóval rendelkező gépjárműbe építik be; b) a jármű minden egyes beindításakor automatikusan – a jármű korábbi leállítása előtt kiválasztott üzemmódtól függetlenül – kiválasztott menetüzemmódban (a továbbiakban: elsődleges menetüzemmód) automatikusan aktiválódik az alapjárati vitorlázási funkció; c) az alapjárati vitorlázási funkció az elsődleges menetüzemmódban a járművezető vagy külső beavatkozás által nem állítható le; d) az alapjárati vitorlázási funkció legalább 15 km/h sebességre való lelassulásig aktív; e) azon járművek esetében, amelyek 15 km/h-nál alacsonyabb sebességen is tudnak vitorlázni, az alapjárati vitorlázási funkciót 15 km/h sebességnél ki kell kapcsolni a mellékletben előírt vizsgálat céljából.

2. cikk A szén-dioxid-kibocsátás-csökkentés minősítésének kérelmezése A 725/2011/EU végrehajtási rendelet 11. cikkének megfelelően – e határozatra való hivatkozással – bármely gyártó kérelmezheti a jóváhagyó hatóságtól az alapjárati vitorlázási funkcióval elért szén-dioxid-kibocsátás-csökkentés minősítését. A minősítési kérelemhez mellékelni kell egy független, tanúsított szervezet által készített ellenőrzési jelentést, amely megerősíti, hogy a felszerelt jármű megfelel a 725/2011/EU végrehajtási rendelet 1. cikkében előírt feltételeknek, és eléri az ugyanazon rendelet 9. cikkében meghatározott 1 g CO2/km szén-dioxid-kibocsátás-csökkentési küszöbértéket.

3. cikk A szén-dioxid-kibocsátás-csökkentés minősítése Az 1. cikkben említett alapjárati vitorlázási funkció alkalmazásával elért szén-dioxid-kibocsátás-csökkentést a mellékletben foglalt módszerrel kell meghatározni. A jóváhagyó hatóság – többek között a 2. cikkben említett ellenőrzési jelentés alapján – ellenőrzi az elért csökkentést, és minősíti a csökkentés szintjét, feltéve, hogy az eléri a 725/2011/EU végrehajtási rendelet 9. cikkében meghatározott küszöbértéket. Ezt a csökkentést figyelembe kell venni a gyártó 2020-as naptári évig bezárólag megállapított átlagos fajlagos kibocsátásainak kiszámításakor.

4. cikk Ökoinnovációs kód Ha a 725/2011/EU végrehajtási rendelet 11. cikkének (1) bekezdése szerint e határozatra történik hivatkozás, a típusjóváhagyási dokumentációban a 25. sz. ökoinnovációs kódot kell megadni.

5. cikk Alkalmazhatóság Ezt a határozatot 2020. december 31-ig kell alkalmazni.

6. cikk Hatálybalépés Ez a határozat az Európai Unió Hivatalos Lapjában való kihirdetését követő huszadik napon lép hatályba.

Kelt Brüsszelben, 2018. december 19-én. a Bizottság részéről az elnök Jean-Claude JUNCKER

(1) HL L 140., 2009.6.5., 1. o.

(2) A Bizottság 725/2011/EU végrehajtási rendelete (2011. július 25.) a 443/2009/EK európai parlamenti és tanácsi rendelet alapján a személygépkocsik szén-dioxid-kibocsátásának csökkentésére szolgáló innovatív technológiák jóváhagyási és minősítési eljárásának megállapításáról (HL L 194., 2011.7.26., 19. o.).

(3) A Bizottság (EU) 2015/1132 végrehajtási határozata (2015. július 10.) a 443/2009/EK európai parlamenti és tanácsi rendelet alapján a Porsche AG szabadonfutó funkciójának a személygépkocsik szén-dioxid-kibocsátásának csökkentésére szolgáló innovatív technológiaként való jóváhagyásáról (HL L 184., 2015.7.11., 22. o.).

(4) A Bizottság (EU) 2017/1402 végrehajtási határozata (2017. július 28.) a 443/2009/EK európai parlamenti és tanácsi rendelet alapján a BMW AG „alapjárati vitorlázás” funkciójának a személygépkocsik szén-dioxid-kibocsátásának csökkentésére szolgáló innovatív technológiaként való jóváhagyásáról (HL L 199., 2017.7.29., 14. o.).

(5) „Evaluation of the relative coasting distance, usage factors and CO2 savings for the coasting technology” („A vitorlázási technológiával összefüggő viszonylagos vitorlázási távolság, kihasználtsági tényezők és szén-dioxid-kibocsátás-csökkentés értékelése”), az Európai Bizottság Éghajlatpolitikai Főigazgatósága által készített tanulmány, https://publications.europa.eu/en/publication-detail/-/publication/9673ca61-9abc-11e8-a408-01aa75ed71a1/language-en

A jelentés az alapjárati vitorlázási funkcióval nem rendelkező gépjárművek konkrét, valós vezetési tesztelési körülmények mellett végzett vizsgálatán alapul. Az eredmények csak a vitorlázási technológia meghatározott körülmények között fennálló lehetőségeit tükrözik, és a jelentés csupán alátámasztó dokumentumnak tekinthető.

(6) A Bizottság 692/2008/EK rendelete (2008. július 18.) a könnyű személygépjárművek és haszongépjárművek (Euro 5 és Euro 6) kibocsátás tekintetében történő típusjóváhagyásáról és a járműjavítási és -karbantartási információk elérhetőségéről szóló 715/2007/EK európai parlamenti és tanácsi rendelet módosításáról és végrehajtásáról (HL L 199., 2008.7.28., 1. o.).

(7) A Bizottság (EU) 2017/1151 rendelete (2017. június 1.) a könnyű személygépjárművek és haszongépjárművek (Euro 5 és Euro 6) kibocsátás tekintetében történő típusjóváhagyásáról és a járműjavítási és -karbantartási információk elérhetőségéről szóló 715/2007/EK európai parlamenti és tanácsi rendelet kiegészítéséről, a 2007/46/EK európai parlamenti és tanácsi irányelv, a 692/2008/EK bizottsági rendelet és az 1230/2012/EU bizottsági rendelet módosításáról, valamint a 692/2008/EK bizottsági rendelet hatályon kívül helyezéséről (HL L 175., 2017.7.7., 1. o.).

(8) Az Európai Parlament és a Tanács 2007/46/EK irányelve (2007. szeptember 5.) a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról (keretirányelv) (HL L 263., 2007.10.9., 1. o.).